Die Karooboer en Agri Noord-Kaap se Jongboer van die Jaar, mnr. Philip Botha, het met sy intensifisering van kudde-Merino’s bo die dorre, ekstensiewe toestande uitgestyg. Sy presisiebenadering behels onder meer die vestiging van ’n ten volle outomatiese voerkraal vir 2 000 skape en lamhokke wat slegs van sonkrag afhanklik is.
In die distrikte Britstown en Strydenburg boer Botha en sy vrou, Zané, in ’n uitgestrekte gebied op die plaas Wildebeestkooi met hoofsaaklik Merino’s.
“Ek boer nou op 26 000 ha, maar het besluit om met ’n intensiewe benadering waarde tot die Merino’s toe te voeg,” sê Botha.
Benewens dié ras se wolinkomste konsentreer hy daarop om die vleisverhouding van die skape met geselekteerde ramme en rekordhouding met radiofrekwensie-identifikasietegnologie (RFID) te verhoog. “Ons is dus toegespits op ’n voerkraal-nageslag wat goed uitslag én baie wol dra. Die droogte skep egter probleme, want ons het nie reserwes op die veld nie. Jy voer die meeste diere.”
Die voerkraal en lamhokstelsel verminder die risiko van skaapboerdery in ’n halfwoestyngebied. “Ek dink die intensiewe gedeelte van die voerkraal en lamhokke gaan ons boerdery voortaan heeltemal oorheers.”
Van die vernaamste verbeterings wat hy sedert 2010 aangebring het, is die vestiging van ’n ten volle outomatiese voerkraal en lamhokke, asook die oorskakeling na die RFID-stelsel wat hy binne die volgende vyf jaar wil afhandel. “Vroeër is alles met die hand neergeskryf, nou verskyn alles op ’n databasis. Baie van my ooie het al oorplaatjies. Die belangrikste voordeel van die ouerskapdata is om die erfdwang van die aangekoopte topramme te bepaal. Hiermee probeer ek ’n sekere teellyn in my ramme vestig en dit verseker ook die naspeurbaarheid van die eindproduk.”
Lees meer op Landbou.com
PreviousPrevious post:Determining the longevity of cows different than beforeNextNext post:Voorkoms van dieresiektes in die Noord-Kaap gedurende die winter